Dacia Sandero va avea o versiune electrică în 2027 sau 2028, când cel mai popular model Dacia va ajunge la a patra generație, a spus Denis le Vot, CEO al Dacia, citat de Automotive News. Sandero a fost al doilea cel mai vândut model din Europa anul trecut, fiind depășit doar de Tesla Model Y.
Dacia Sandero s-a lansat în 2008, iar cea de-a treia generație a fost lansată în 2020. Următoarea generație va fi lansată în 2027 și 2028 și - pe lângă motorizările pe benzină - va avea și versiune electrică - spune Denis Le Vot, CEO Dacia. Acea generație de Sandero se va vinde până în 2035.
"Viitoarea generație Sandero va fi o mașină de amploare", a spus Denis Le Vot, adăugând că versiunea electrică va beneficia de experiența pe care grupul Renault o acumulează în dezvoltarea de mașini electrice de clasă mică precum Renault 5 (lansată la Geneva) și viitorul SUV mic Renault 4.
Le Vot a mai spus că nu s-a decis încă dacă Dacia vă rămâne în segmentul A (minicar) și după ce se încheie ciclul de viață al electricei Spring, produsă în China. El a mai spus că și Dacia ar avea de câștigat de pe urma faptului că Renault dezvoltă Twingo EV, care va costa de la sub 20.000 de euro și va fi produs în Europa. "Aici nu este vorba despre segmentul A sau B, ci despre a aduce pe piață electromobilitate la prețuri acceptabile".
Sandero și-a găsit anul trecut 235.000 de clienți în Europa, dintre care 10.000 în România, unde vânzările au crescut cu 17%. Sandero costă de la aproximativ 13.000 de euro în Europa.
Dacia Spring, mașină electrică ce este cu 30 cm mai scurtă decât actualul Sandero, costă de la 20-21.000 euro. Putem estima că Sandero electric va costa de la sub 25.000 de euro când va fi lansat, iar dacă vor putea fi reduse costurile în acești ani, prețul de pornire ar putea fi pe la 22-23.000 de euro. Putem estima că autonomia va fi în jur de 300 km.
Dacia a vândut în lume 650.000 de mașini în 2023, dintre care 550.000 în Europa.